ΑΠ.Α.Σ. Νάξου Τα Φανάρια

Ο Απεραθίτικος Αθλητικός Σύλλογος «Τα Φανάρια» είναι αθλητικός σύλλογος στη Νάξο με τμήματα καλαθοσφαίρισης, σκακιού και επιτραπέζιας αντισφαίρισης.

O σύλλογος ιδρύθηκε το 1984, στην Απείρανθο της Νάξου, ένα χωριό χτισμένο στις ανατολικές υπώρειες των βουνών που ονομάζονται "Φανάρια", από τα οποία αντλεί την ονομασία του και αποτελεί έναν από τους παλαιότερους αθλητικούς συλλόγους του νησιού. 

Καλλιεργεί, από το 1999, το άθλημα της καλαθοσφαίρισης με αξιόλογες διακρίσεις (ιδιαίτερα μετά την κατασκευή των σχετικών γηπέδων), ενώ λιγότερο συστηματικά έχει ασχοληθεί με το σκάκι και την επιτραπέζια αντισφαίριση. Το 2012 κατέκτησε το πρώτο του Πρωτάθλημα Κυκλάδων στην κατηγορία Ανδρών, επιτυχία που επανέλαβε το 2014. Εκείνη τη χρονιά, ιδρύθηκαν και οι Ακαδημίες του Συλλόγου. 

Το 2017 κατέκτησε ξανά το Πρωτάθλημα Κυκλάδων στους Άνδρες, όπως και το 2018. Την επόμενη αγωνιστική περίοδο, το σωματείο πραγματοποίησε τη σημαντικότερη μεταγραφή του Κυκλαδίτικου μπάσκετ, με την έλευση του πρωταθλητή Ευρώπης Γιάννη Γιαννούλη. Το καλοκαίρι της ίδιας χρονιάς, μετά την κατάκτηση του 5ου Πρωταθλήματος Κυκλάδων, το ανδρικό τμήμα του συλλόγου αγωνίστηκε στο Ειδικό Πρωτάθλημα Αιγαίου, όπου κατέκτησε την 1η θέση και την Άνοδο στην Γ΄ Εθνική καλαθοσφαίρισης ανδρών της ΕΟΚ. 

Στην παρθενική εμφάνιση της ομάδας στις Εθνικές Κατηγορίες κατακτήθηκε άλλη μία άνοδος, στη Β΄ Εθνική καλαθοσφαίρισης ανδρών. Την σεζόν 2020-21 παρέμεινε στη Β’ Εθνική. Την σεζόν 2021-22 η ομάδα πρωταγωνίστησε στον όμιλό της στην Β’ Εθνική κατακτώντας την τέταρτη θέση! Την σεζόν 2022-23 η ομάδα βγήκε τρίτη στον όμιλό της και συμμετείχε στα play off ανόδου στην Elite League (πρώην Α2), χωρίς να καταφέρει να κερδίσει την άνοδο. Την σεζόν 2023-24 η ομάδα ξαναβγήκε τρίτη στον όμιλό της και συμμετείχε ξανά στα play off ανόδου στην Elite League, περνώντας, για πρώτη φορά, στην δεύτερη φάση τους, σταματώντας ένα βήμα πριν τον τελικό! Την αγωνιστική περίοδο 2024-25 ο ΑΠ.Α.Σ παρέμεινε στην Β’ Εθνική, επικρατώντας στην διαδικασία των play out του ιστορικού συλλόγου Α.Ο. Παγκρατίου.  

Οι Ακαδημίες του Συλλόγου αριθμούν πλέον περισσότερους από 150 νεαρούς/-ες αθλητές/-τριες και επιστέγασμα της δουλειάς που συντελείται σε αυτές είναι η κατάκτηση του Πρωταθλήματος Κυκλάδων στη κατηγορία των Παίδων την αγωνιστική περίοδο 2019-2020, καθώς και η παρουσία στο Πανελλήνιο Πρωτάθλημα, η οποία ολοκληρώθηκε με 2 νίκες και 1 ήττα. Επιστέγασμα αποτελεί και η κατάκτηση του Πρωταθλήματος Κυκλάδων στην κατηγορία των Εφήβων την επόμενη αγωνιστική περίοδο (2020-21) και η παρουσία του Συλλόγου στο αντίστοιχο Πανελλήνιο Πρωτάθλημα, όπου κατέκτησε τον άτυπο τίτλο του Πρωταθλητή Αιγαίου και πέρασε στην τελική φάση, ανάμεσα στις 6 καλύτερες ομάδες της Ελλάδας, όντας το πρώτο τμήμα σωματείου των Κυκλάδων που έφτασε σε αυτό το επίπεδο. Την σεζόν 2021-22 το τμήμα εφήβων επανέλαβε την επιτυχία κατάκτησης του Πρωταθλήματος Κυκλάδων, ενώ και το τμήμα των παμπαίδων του συλλόγου κατέκτησε το αντίστοιχο  πρωτάθλημα. Την αγωνιστική περίοδο 2022-23 το τμήμα κορασίδων του συλλόγου κατέκτησε το πρωτάθλημα Κυκλάδων. 

Τέλος, η Ακαδημία του σωματείου, επιλέχθηκε ως μία από τις 50 «ΑΘΛΗΤΙΚΕΣ ΑΚΑΔΗΜΙΕΣ ΟΠΑΠ».

Κατηγορία:Αθλητικοί σύλλογοι Νάξου
Κατηγορία:Ελληνικοί σύλλογοι καλαθοσφαίρισης
Κατηγορία:Ελληνικοί σκακιστικοί σύλλογοι
Κατηγορία:Ελληνικοί σύλλογοι επιτραπέζιας αντισφαίρισης
Κατηγορία:Σωματεία Ε.Σ.Κ.Κ.
Κατηγορία:Ιδρύσεις αθλητικών συλλόγων το 1984
Κατηγορία:Ιδρύσεις ομάδων καλαθοσφαίρισης το 1999